CELEX: 32019R0650
Language: el
Date: 2019-04-24 00:00:00
Title: Κανονισμός (ΕΕ) 2019/650 της Επιτροπής, της 24ης Απριλίου 2019, για την τροποποίηση του παραρτήματος III του κανονισμού (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου όσον αφορά το γιοχίμπε (την υοχίμβη) [Pausinystalia yohimbe (K. Schum) Pierre ex Beille] (Κείμενο που παρουσιάζει ενδιαφέρον για τον ΕΟΧ)

25.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 110/21
               
            
         ΚΑΝΟΝΙΣΜΟΣ (ΕΕ) 2019/650 ΤΗΣ ΕΠΙΤΡΟΠΗΣ
         της 24ης Απριλίου 2019
         για την τροποποίηση του παραρτήματος III του κανονισμού (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου όσον αφορά το γιοχίμπε (την υοχίμβη) [Pausinystalia yohimbe (K. Schum) Pierre ex Beille]
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα (1), και ιδίως το άρθρο 8 παράγραφος 5,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 8 παράγραφος 2 του κανονισμού (ΕΚ) αριθ. 1925/2006, λαμβανομένων υπόψη των πιθανών επιβλαβών συνεπειών για την υγεία που συνδέονται με τη χρήση του γιοχίμπε [Pausinystalia yohimbe (K. Schum) Pierre ex Beille] και των παρασκευασμάτων του στα τρόφιμα, και της επιστημονικής αβεβαιότητας που εξακολουθεί να υφίσταται, η εν λόγω ουσία διερευνάται από την Ένωση και, ως εκ τούτου, έχει συμπεριληφθεί στο μέρος Γ του παραρτήματος III του κανονισμού (ΕΚ) αριθ. 1925/2006 μέσω του κανονισμού (ΕΕ) 2015/403 (2).
                  
               
                     (2)
                  
                  
                     Σύμφωνα με το άρθρο 8 παράγραφος 5 του κανονισμού (ΕΚ) αριθ. 1925/2006, εντός τεσσάρων ετών από την ημερομηνία κατά την οποία μια ουσία ενεγράφη στο μέρος Γ του παραρτήματος III, λαμβάνεται απόφαση με την οποία επιτρέπεται γενικά η χρήση μιας ουσίας που αναγράφεται στο μέρος Γ του παραρτήματος III ή καταχωρίζεται η ουσία αυτή στο μέρος Α ή Β του παραρτήματος III, ανάλογα με την περίπτωση, αφού ληφθεί υπόψη η γνώμη της Ευρωπαϊκής Αρχής για την Ασφάλεια των Τροφίμων («η Αρχή») για τυχόν φακέλους που υποβλήθηκαν προς αξιολόγηση από τους υπευθύνους επιχειρήσεων τροφίμων, ή από άλλα ενδιαφερόμενα μέρη όπως αναφέρεται στο άρθρο 8 παράγραφος 4.
                  
               
                     (3)
                  
                  
                     Σύμφωνα με το άρθρο 5 παράγραφος 2 του εκτελεστικού κανονισμού (ΕΕ) αριθ. 307/2012 της Επιτροπής (3), μόνον φάκελοι που υποβλήθηκαν εντός 18 μηνών από την έναρξη ισχύος απόφασης με την οποία περιλαμβάνεται μια ουσία στο μέρος Γ του παραρτήματος III του κανονισμού (ΕΚ) αριθ. 1925/2006 θα λαμβάνονται υπόψη από την Αρχή ως έγκυροι για τους σκοπούς απόφασης όπως ορίζεται στο άρθρο 8 παράγραφος 5 του κανονισμού (ΕΚ) αριθ. 1925/2006.
                  
               
                     (4)
                  
                  
                     Δεδομένου ότι δεν υποβλήθηκαν επιστημονικά στοιχεία από ενδιαφερόμενα μέρη στην Αρχή για να αποδειχθεί η ασφάλεια του γιοχίμπε [Pausinystalia yohimbe (K. Schum) Pierre ex Beille] μέσα στο χρονικό περιθώριο που αναφέρεται στο άρθρο 5 παράγραφος 2 του εκτελεστικού κανονισμού (ΕΕ) αριθ. 307/2012, το γιοχίμπε [Pausinystalia yohimbe (K. Schum) Pierre ex Beille] και τα παρασκευάσματά του θα πρέπει να περιληφθούν στο μέρος Α του παραρτήματος III του κανονισμού (ΕΚ) αριθ. 1925/2006 και αυτό συνεπάγεται ότι η χρήση τους στα τρόφιμα θα απαγορευτεί.
                  
               
                     (5)
                  
                  
                     Συνεπώς, ο κανονισμός (ΕΚ) αριθ. 1925/2006 θα πρέπει να τροποποιηθεί αναλόγως.
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα III του κανονισμού (ΕΚ) αριθ. 1925/2006 τροποποιείται ως εξής:
            
                        1)
                     
                     
                        Στο μέρος Α προστίθεται το ακόλουθο σημείο:
                        «Φλοιός γιοχίμπε και τα παρασκευάσματά του, προερχόμενα από το φυτικό είδος γιοχίμπε [Pausinystalia yohimbe (K. Schum) Pierre ex Beille]»·
                     
                  
                        2)
                     
                     
                        στο μέρος Γ απαλείφεται η ακόλουθη εγγραφή:
                        «Φλοιός γιοχίμπε και τα παρασκευάσματά του, προερχόμενα από το φυτικό είδος γιοχίμπε [Pausinystalia yohimbe (K. Schum) Pierre ex Beille]».
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 24 Απριλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 404 της 30.12.2006, σ. 26.
         
            (2)  Κανονισμός (ΕΕ) 2015/403 της Επιτροπής, της 11ης Μαρτίου 2015, για την τροποποίηση του παραρτήματος III του κανονισμού (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου όσον αφορά τα είδη του γένους Εφέδρα και το γιοχίμπε (την υοχίμβη) [Pausinystalia yohimbe (K. Schum) Pierre ex Beille] (ΕΕ L 67 της 12.3.2015, σ. 4).
         
            (3)  Εκτελεστικός κανονισμός (ΕΕ) αριθ. 307/2012 της Επιτροπής, της 11ης Απριλίου 2012, για τη θέσπιση κανόνων εφαρμογής του άρθρου 8 του κανονισμού (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου σχετικά με την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα (ΕΕ L 102 της 12.4.2012, σ. 2).